*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*73. számú előterjesztés*

Bátaszék Város Önkormányzata Képviselő-testületének 2018. március 28.-án,

16 órakor megtartandó ülésére

*Döntés kóbor ebek befogásához és ideiglenes elhelyezéséhez szükséges költségekről*

|  |
| --- |
| **Előterjesztő:** Dr. Bozsolik Róbert polgármester**Készítette:** Kondriczné dr. Varga Erzsébet jegyző Bozsolik Zoltán mb. irodavezető **Törvényességi ellenőrzést végezte:** Takácsné Gehring Mária aljegyző **Tárgyalja:**PG Bizottság: 2018. 03. 26. |

***Tisztelt Képviselő-testület!***

A T. Képviselő- testület előző rendes ülésén képviselői kérdések merültek fel a kutyatartás önkormányzati szabályozásának betartása kapcsán. Ezen kérdések, illetve a közmeghallgatáson feltett kérdések hatására, azok megválaszolása és megoldása érdekében kerül jelen napirend a képviselő- testület elé megvitatásra.

1. **Kóbor ebek befogása**

Az állatok védelméről és kíméletéről szóló 1998. évi XXVIII. törvény 48/A. § (3) bekezdése alapján  a települési önkormányzat kötelező feladata a település belterületén a kóbor állatok befogása.

Bátaszék Város Önkormányzata Képviselő- testületének az állatok tartásának szabályairól szóló 27/2004. (XII. 28.) KTR rendelete 16. § (1) szerinta város területén kóborló ebeket az önkormányzat befogatja. A befogott ebek tartásának helye: BÁT-KOM 2004. Kft. udvara.

Jelenleg a BÁT-KOM 2004. Kft. a kóbor ebek befogásához szükséges eszközökkel nem rendelkezik, illetve azok jogszabályokban előírt elhelyezéséhez szükséges feltételeket, körülményeket sem tudja biztosítani.

A mindezekhez szükséges eszközöket és azok költségét a BÁT-KOM 2004 Kft. ügyvezetője által megküldött 1. sz. melléklet részletezi.

A kötelező feladat ellátása érdekében a fenti eszközök beszerzéséig, illetve a későbbiekben a befogott, gazdátlan ebek tartós elhelyezésének biztosítása érdekében is megkerestük az Alpha- Vet Állatgyógyászati Kft.-t. Az Alpha- Vet Kft. ajánlata az előterjesztés 2. sz. mellékletét képezi. Ezen Kft. gyepmesteri szolgáltatását önkormányzatunk egy alkalomra megrendelte, így a Kft. munkatársai 2018. március 22. napján 9 órától 14 óráig Bátaszék, Kövesd és Lajvér utcáit többször bejárva gyűjtötték be a kóbor ebeket.

Javasoljuk a Kft.-vel 1 évre a kóbor állatok befogására és elszállítására vonatkozó megbízási szerződés megkötését, mely az önkormányzat kérésére, a megbeszélt időpontokban biztosítaná a kötelező feladat ellátását, illetve a befogott ebek tartós elhelyezését.(1. számú határozati javaslat)

Továbbá javasoljuk a kóbor ebek befogása és ideiglenes elhelyezése érdekében a BÁT-KOM 2004 Kft. által meghatározott eszközök beszerzéséhez a Kft. részére a szükséges fedezet biztosítását. Egyidejűleg a kutya kennel kialakításáról szóló 73/2015. (III. 26.) önk.-i határozat hatályon kívül helyezését. (2. számú határozati javaslat)

1. **Kóbor ebek elhelyezése**

A kóbor ebek ideiglenes elhelyezésének feltételeit, azok költségét a BÁT-KOM 2004 Kft. levele részletezi. További megoldási lehetőség, és a tartós elhelyezést is biztosíthatná egy az önkormányzat által vagy közreműködésével létrehozott állatmenhely.

**Jogszabályi háttér:**

**1. Az állatok védelméről és kíméletéről szóló 1998. évi XXVIII. törvény (továbbiakban: Átv.) 3. § 6.****pontja** alapján [***állatmenhely***](https://optijus.hu/optijus/lawtext/1-99800028.TV?tkertip=4&tsearch=%c3%a1llatmenhely*&page_to=-1#ws1)*:*az elkobzott vagy ideiglenesen megfigyelés alatt tartott állatok kivételével a gazdátlan állatok ideiglenes vagy állandó, ellenszolgáltatás nélkül történő elhelyezésének céljából működtetett intézmény.

Az Átv. 41. § értelében állatpanzió és [állatmenhely](https://optijus.hu/optijus/lawtext/1-99800028.TV?tkertip=4&tsearch=%c3%a1llatmenhely*&page_to=-1#ws3) (a továbbiakban együtt: állatotthon) létesítésére irányuló szándékát a szolgáltató az állatvédelmi hatóságnak köteles [a szolgáltatási tevékenység megkezdésének és folytatásának általános szabályairól szóló törvény](https://optijus.hu/optijus/lawtext/A0900076.TV/tvalid/2018.1.1./tsid/) szerint bejelenteni.

Állatotthon akkor létesíthető, ha

*a)*az állattartás jogszabályban meghatározott feltételei tartósan és folyamatosan rendelkezésre állnak;

***b)*a rendszeres állatorvosi ellátás biztosított;**

*c)*az állatotthon működtetése nem sérti a köznyugalmat;

***d)*az állatotthon vezetője vagy a (3) bekezdés szerinti működési szabályzatban megjelölt felelős személy szakirányú végzettséggel rendelkezik.**

Az állatotthon létesítése iránti bejelentéshez - a külön jogszabályban meghatározottakon túlmenően - mellékelni kell **az állatotthon működési szabályzatát.**

A (2) bekezdésben foglaltakon túl az [állatmenhely](https://optijus.hu/optijus/lawtext/1-99800028.TV?tkertip=4&tsearch=%c3%a1llatmenhely*&page_to=-1#ws4) akkor létesíthető és tartható fenn, ha biztosított annak tartós működtetéshez szükséges vagyoni fedezet.

**2. az állatkert és az állatotthon létesítésének, működésének és fenntartásának részletes szabályairól szóló 3/2001. (II.23.) FÖM-FVM-NKÖM-BM együttes rendelet 10-12. § alapján:**

Az állatmenhely olyan intézmény, amely az állatvédelem közhasznú feladatának ellátásaként a gazdátlan állat ideiglenes vagy állandó elhelyezését biztosítja és tevékenységét ellenszolgáltatás nélkül végzi, felelősséget vállalva a környezetükben levő emberek és a lakókörnyezet biztonságáért.

Az állatpanzió olyan intézmény, amely díjazás ellenében vállalja állat meghatározott időre szóló megőrzését, felelősséget vállalva annak jó gazda gondosságával történő tartásáért, egészségéért, valamint az állatok és a környezetükben levő emberek és a lakókörnyezet biztonságáért.

**Állatmenhelyet és állatpanziót (a továbbiakban együtt: állatotthon) természetes és jogi személy, illetve jogi személyiséggel nem rendelkező gazdálkodó szervezet létesíthet, ha az [Átv. 41. §-ában](https://optijus.hu/optijus/lawtext/99800028.TV/tvalid/2017.12.30./tsid/lawrefP%2841%29%22%20%5Ct%20%22_blank) és az e rendeletben előírt létesítési és működési feltételeket biztosítja.**

Az állatotthon [Átv. 41. § (1) bekezdése](https://optijus.hu/optijus/lawtext/99800028.TV%22%20%5Cl%20%22sidlawrefP%2841%29B%281%29) szerinti bejelentésnek tartalmaznia kell:

*a)*a tulajdonos nevét, lakcímét, székhelyét, tartózkodási helyét valamint a vezető nevét, címét;

*b)*a felelős személy nevét, lakcímét, tartózkodási helyét, végzettségét és képesítését igazoló dokumentumokat;

*c)*a telephely adatait;

*d)*az állat-egészségügyi ellátást biztosító állatorvos nyilatkozatát;

*e)*a nem kizárólagos önkormányzati tulajdonban levő állatotthon esetén igazolást a tartós működtetéshez szükséges vagyoni fedezet folyamatos rendelkezésre állásáról és biztosítékáról.

A bejelentéshez mellékelni kell a **„Működési szabályzatot”** és megszűnés esetére a **„Felszámolási tervet”.**

A Működési szabályzatnak tartalmaznia kell:

*a)*az elhelyezhető egyedszámot fajonkénti bontásban, az elhelyezés módját;

*b)*az érkező állatok beléptetési rendjét (adatfelvétel, 24 órán belüli állatorvosi vizsgálat és esetleges védőoltások adásának rendje, a karantén időtartama, a beteg állatok elkülönítésének ideje és módja);

*c)*az állatotthonban lévő állatokról naprakész nyilvántartás vezetését;

*d)*az állatok ellátásának, gondozásának folyamatát, állatmenhely esetében az ivartalanítás, euthanazia lehetőségét, az elhullott állatok tetemének további kezelését, az etetés, itatás módját, a mozgásigény biztosításának lehetőségét, a naponta legalább egyszeri ellenőrzést, az állatorvosi ellátás biztosítását, a tartási hely tisztításának, fertőtlenítésének módját, anyagait, eszközeit és nyilvántartását;

*e)*az új gazda keresésének módját (állatmenhely esetében) az örökbeadás és az örökbeadás ellenőrzésének módját;

*f)*veszélyes állat elhelyezése esetén az  előírt és teljesített feltételeket, a gondozás, ellátás rendjét;

*g)*a keletkezett állattetemek, állati hulladék, trágya kezelésének és ártalmatlanításának módját.

A nyilvántartásba vételi határozatban rendelkezni kell az állatotthon adatszolgáltatási kötelezettségéről.

Az állatotthon működését az élelmiszerlánc-biztonsági és állategészségügyi hatáskörben eljáró járási hivatal - a szakhatóságok részvételével - folyamatosan ellenőrzi, és ötévenként felülvizsgálja. A felülvizsgálat eredményétől függően az élelmiszerlánc-biztonsági és állategészségügyi hatáskörben eljáró járási hivatal az állatotthont bezárathatja, vagy azonnali bezárást nem indokoló hiányosságok esetén - határidő tűzésével - a hiányosságok pótlását rendelheti el.

**3. Az Állat- egészségügyi Szabályzat kiadásáról szóló 41/1997. (V. 28.) FM rendelet 192-194 §-ai szerint:**

Az állatpanziók és -menhelyek (a továbbiakban: telep) **padozatát** könnyen tisztítható és fertőtleníthető, résmentes, vizet át nem eresztő, csúszásgátló anyaggal kell burkolni, bűzelzáróval rendelkező csatornaszemmel és szennyvízelvezető csatornával ellátni. A **nyílászáró szerkezeteknek** könnyen tisztán tarthatónak, fertőtleníthetőnek kell lenniük. Az **oldalfalakat és a rácsokat** mosható, jól fertőtleníthető anyagból kell elkészíteni.

A telepen húsz ketrecenként **egy elkülönítőt** kell kialakítani a beteg, vagy betegségre gyanús állatok megfigyelésére. Betegség gyanúja esetén - a területileg illetékes hatósági állatorvos értesítése mellett - az állatot azonnal át kell telepíteni az elkülönítőbe.

A telepnek rendelkeznie kell **nagynyomású mosó-, fertőtlenítőgéppel**.

A **takarmány tárolására külön helyiséget** kell kialakítani, amelynek könnyen tisztítható és fertőtleníthető, résmentes, vizet át nem eresztő anyaggal bevont oldalfalakkal kell rendelkeznie.

A telepre csak olyan húsevő vihető be, amely egy éven belül, de legalább tizennégy napja veszettség elleni védőoltásban részesült. Menhely esetében ettől el lehet tekinteni, az ilyen állatot azonban tizennégy napig elkülönítőben kell tartani.

 A beérkezett állatokról kimutatást kell vezetni, amelynek tartalmaznia kell a tulajdonos nevét és lakcímét, az állat faját és fajtáját, nemét, korát, színét, esetleges ismertető jegyeit, veszettség elleni és egyéb védőoltásának időpontját.

Ugyanazon ketrecbe csak azonos ivarú állatok helyezhetők el. Ez alól kivétel a szoptató anyaállat a kölykeivel.

A ketreceket naponta tisztítani kell. Új állat elhelyezése előtt az egész kennelt ki kell tisztítani és hatékony fertőtlenítő szerrel fertőtleníteni kell. A telepen évente egyszer teljes körű tisztítást és fertőtlenítést kell végezni. A keletkezett hulladékokat műanyag zsákba gyűjtés után dögkútba helyezéssel vagy elégetéssel ártalmatlanná kell tenni.

A telepen végzett állatorvosi tevékenységről munkanaplót kell vezetni. A naplóba bejegyzést csak állatorvos tehet, amit aláírásával és bélyegzőjével hitelesít.

Az állatpanzió és -menhely működését - állatjárványügyi és -higiéniai szempontból - a járási hivatal, a hatósági állatorvos útján ellenőrzi.

A már működő létesítmények, a Szabályzat hatálybalépését követően - az állatpanziók esetében három hónap, az állatmenhelyek esetében egy év elteltével - a Szabályzatban előírt feltételekkel folytathatják működésüket.

**Állatmenhely Bátaszéken történő létrehozásának, kialakításának feltételei:**

1. **Ingatlan**

Az állatmenhely ideális elhelyezése érdekében ingatlan vásárlására lenne szükség, hiszen a hivatkozott jogszabály értelmében működtetése nem sértheti a köznyugalmat. A város külterületi részén lenne célszerű elhelyezni.

1. **Ingatlan közművesítése**

Az ingatlanon vízvételi lehetőség, illetve szennyvíz tároló akna, valamint elektromos áram ellátás kialakítása feltétlenül szükséges.

1. **Menhely épületének kialakítása**

Az épület helységeinek száma az előírások figyelembe vételével minimum: egy elkülönítő, egy takarmány tároló, egy iroda, egy raktár, szociális blokk, összességében legalább 50 m2-es épület. A padlózatra, nyílászárókra és az oldalfalakra a fent részletezettek szerinti speciális előírások vonatkoznak.

1. **Tárgyi feltételek biztosítása**

A hivatkozott jogszabályok értelmében nagynyomású mosó-, fertőtlenítőgép beszerzése elengedhetetlen.

Az állatok elhelyezését biztosító ketrecek vonatkozásában a kedvtelésből tartott állatok tartásáról és forgalmazásáról szóló 41/2010. (II. 26.) Korm. rendelet 14. § (5) bekezdésében foglalt rendelkezések irányadók:

„Tilos kistestű ebet 10 m2-nél, közepes testű ebet 15 m2-nél, nagytestű ebet 20 m2-nél kisebb területen tartósan tartani.”

Mindezek alapján minimum 2db 10m2, 4db 15m2, 4db 20m2 ketrecre lenne szükség.

1. **Személyi feltételek teljesítése**

A napi teendők ellátása közfoglalkoztatottak bevonásával kerülne megoldásra. A fenti jogszabályi előírások alapján azonban egy állatotthon vezető alkalmazása elengedhetetlen, akinek szakirányú végzettséggel kell rendelkeznie. További követelmény a rendszeres állatorvosi ellátás biztosítása.

1. **Működési költségek**

A havonta felmerülő működési költségeknél az alábbiakkal feltétlenül számolni kell:

* közüzemi díjak (víz, szennyvíz, villany)
* hulladék kezelés,
* elhullott állatok elszállítása,
* előírásoknak megfelelő, rendszeres tisztítás
* takarmány
* gyógyászati termékek stb.

Az állatmenhely létrehozására és működtetésére vonatkozó 1-6. pontokban felsorolt feltételek becsült költségét az előterjesztés 3. sz. mellékletében részleteztük. Amennyiben a T. Képviselő- testület az állatmenhely létrehozása mellett dönt, kérjük a 3. számú határozati javaslat elfogadását, amennyiben úgy ítéli meg, hogy annak költségvetési fedezete nem biztosítható, akkor a 4. számú határozati javaslat elfogadása szükséges.

Kérjük az előterjesztés megvitatását.

1. **számú H a t á r o z a t i j a v a s l a t :**

**Kóbor ebek befogására és elszállítására vonatkozó megbízási szerződés megkötésére**

Bátaszék Város Önkormányzatának Képviselő-testülete;

1. az Alpha-Vet Állatgyógyászati Kft.-vel (8000 Székesfehérvár, Homoksor 7.) a kóbor állatok befogására és elszállítására vonatkozó megbízási szerződés megkötését 2018. április 1. napjától egy év határozott időre támogatja,
2. az Alpha-Vet Állatgyógyászati Kft. által adott - a határozat melléklete szerinti- árajánlat alapján kiszámlázott díj fedezetét 1.000.000 Ft keretösszegig a 2018. évi költségvetésének általános tartalék kerete, valamint az áthúzódó összeget 2019. évi költségvetése terhére biztosítja,
3. felhatalmazza a város polgármesterét a megbízási szerződés aláírására.

*Határidő:* 2018. április 1.

*Felelős:* dr. Bozsolik Róbert polgármester

 (szerződés aláírására)

*Határozatról értesül:* Alpha-Vet Kft.

 Bátaszéki KÖH pénzügyi iroda

Bátaszéki KÖH városüzemeltetési iroda

 irattár

1. **számú H a t á r o z a t i j a v a s l a t :**

**Kóbor ebek befogásához és ideiglenes elhelyezéséhez szükséges feltételek megteremtéséhez fedezet biztosítására**

Bátaszék Város Önkormányzatának Képviselő-testülete;

1. a Bát-Kom 2004. Kft. udvarán az ebek ideiglenes elhelyezéséhez szükséges vasszerkezetű egységek kialakításához 576 800.- Ft-ot biztosít az önkormányzat 2018. évi költségvetésének általános tartalékkeretének terhére,
2. egyidejűleg a 73/2015. (III. 26.) önk.-i határozatát hatályon kívül helyezi.

*Határidő:* 2018. május 31.

*Felelős:* Pap Péter ügyvezető

 (egységek kialakításáért)

*Határozatról értesül:* BÁT-KOM 2004. Kft.

 Bátaszéki KÖH pénzügyi iroda

Bátaszéki KÖH városüzemeltetési iroda

 irattár

1. **számú H a t á r o z a t i j a v a s l a t :**

**Bátaszéki Állatmenhely létrehozására**

Bátaszék Város Önkormányzatának Képviselő-testülete;

1. egyetért azzal, hogy Bátaszék Város Önkormányzata a város közigazgatási területén egy állatmenhelyet hozzon létre,

2. az állatmenhely létrehozása érdekében 16.000.000.- Ft keretösszeget biztosít a 2018. évi költségvetés általános tartalék kerete terhére,

3. felhatalmazza a város polgármesterét, hogy az állatmenhely létrehozása érdekében szükséges intézkedéseket, jognyilatkozatokat megtegye.

*Határidő:* 2018. április 30.

*Felelős:* dr. Bozsolik Róbert polgármester

 (3. pontért)

*Határozatról értesül:* Bátaszéki KÖH pénzügyi iroda

Bátaszéki KÖH városüzemeltetési iroda

 irattár

1. **számú H a t á r o z a t i j a v a s l a t :**

**Bátaszéki Állatmenhely létrehozására**

Bátaszék Város Önkormányzatának Képviselő-testülete a város közigazgatási területén Bátaszék Város Önkormányzata által egy állatmenhely létrehozását nem támogatja, tekintettel arra, hogy annak fedezetét a 2018. évi költségvetésében nem tudja biztosítani.

*Határidő:* 2018. április 10.

*Felelős:* Kondriczné dr. Varga Erzsébet jegyző

 (a határozat megküldéséért)

*Határozatról értesül:* Bátaszéki KÖH pénzügyi iroda

Bátaszéki KÖH városüzemeltetési iroda

 irattár